दिल्ली मेट्रो में ‘लास्ट स्टेशन’ के लिए कुछ समय पहले तक ‘अंतिम गंतव्य’ लिखा होता था। उससे शायद किसी को श्मशान भूमि का बोध हुआ हो और शिकायत कर दी हो, इसलिए बदल कर ‘अंतिम स्थानक’ लिख दिया गया है। यह समझ से परे है कि हर तकनीकी शब्द का हिंदी पर्याय बनाना जरूरी क्यों है। जो सहज चलन में है, उसके साथ छेड़छाड़ करना कहाँ की विद्वत्ता है। हर आदमी उसे ‘आखिरी स्टेशन’ कहता है, तो यही लिख देने में क्या हर्ज। हम ऐसा करना नहीं सीखते, तो ‘हिंदी अनुवाद की भाषा होती जा रही है’ – इस पर चाहे जितना विलाप होता रहे, नतीजा सिफर ही रहने वाला है।